道中詠懷奉寄利州馮允南使君
作者：鄧潤甫
朝代：宋

paragraphs: 交印夔人國，分襟汴水隄。
十年難會合，一夢頓乖暌。
官序潘生拙，詩文庾信齊。
諸公多汲引，憲府屢提携。
不肯乘驄馬，那能出寶雞。
安恬輕世味，灑落見天倪。
照物聰明决，爲邦聞望躋。
笑談清岸獄，暇豫勸耕犁。
不忍爲鉤距，何嘗設町畦。
燕堂傳夜燭，遊轂碾春泥。
衆服題鸚鵡，疇將食駃騠。
草黄思隼擊，梧碧值鸞棲。
欲問無來使，開編有舊題。
君方安玉壘，予亦遠金閨。
地隔江波闊，書傳鳥翼稽。
豈知雙鬢白，相見兩當西。
內顧微他技，殊私牧遠黎。
辭親愁不斷，叱馭意空迷。
吳苑飛雲杳，春城北斗低。
南山千里雪，劍閣萬盤溪。
夜宿星邊驛，朝行石上谿。
深疑窺地軸，高駭躡天梯。
看岫時欹帽，聽泉或杖藜。
蕭蕭黄葉下，裊裊冷猿啼。
蜀道無艱險，人心漫慘悽。
永懷持從橐，遥想綴朝圭。
直北瞻天日，征西疊鼓鼙。
相期郡齋冷，清話看揮犀。